Diari Oficial de la Generalitat Valenciana


Sumari del DOGV 5611, del 02-10-2007 (2007/11361)

DECRET 170/2007, de 28 de setembre, del Consell, pel qual es modifica el Reglament de Funcionament de l'Institut Valencià de Cinematografia Ricardo Muñoz Suay, aprovat pel Decret 50/2001, de 13 de març, del Consell.
-----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2007/09/28/170/dof/vci/html**

### Dades del document

Número de DOGV
:   5611

Data del DOGV
:   02-10-2007

Secció del DOGV
:   I. DISPOSICIONS GENERALS

Número del document
:   2007/11366


Data del document
:   28-09-2007

Organisme emissor
:   Conselleria de Cultura i Esport

Tipus de document
:   Decret

Anàlisi jurídica

 Descriptors 

:   * Instituto Valencià de L'Audiovisual i de la Cinematografia Ricardo Muñoz Suay
    * administració regional
    * reglament intern
    * legislació

DECRET 170/2007, de 28 de setembre, del Consell, pel qual es modifica el Reglament de Funcionament de l'Institut Valencià de Cinematografia Ricardo Muñoz Suay, aprovat pel Decret 50/2001, de 13 de març, del Consell. [2007/11796]  
La llarga trajectòria i les successives edicions en què s'ha celebrat el Festival Internacional de Cine Cinema Jove corroboren la consolidació d'un festival el futur del qual actualment ningú qüestiona.   
Per això, encara que fins ara s'ha concebut l'estructura administrativa de preparació i programació del festival com una cosa efímera i constituïda ad hoc per a cada edició, en estos moments resulta aconsellable la creació d'una mínima estructura estable com a garantia de la solidesa i com a aval de la futura realització del festival.  
No obstant això, les particulars característiques de la direcció del Festival Cinema Jove, l'organització del qual es produïx de manera independent de l'activitat ordinària de l'Institut Valencià de Cinematografia Ricardo Muñoz Suay, plantegen la necessitat de crear un lloc directiu que, davall de l'única i exclusiva dependència del director-gerent de l'ens públic i, per descomptat, del Consell Rector, tinga autonomia i llibertat per a dissenyar, produir i portar a la pràctica les futures edicions del festival internacional.   
A este efecte, resulta necessari introduir algunes modificacions en el Reglament de Funcionament de l'Institut Valencià de Cinematografia Ricardo Muñoz Suay, aprovat pel Decret 50/2001, de 13 de març, del Consell, que materialitzen les solucions concretes per a les situacions detectades.  
En virtut de tot allò exposat, amb l'aprovació prèvia de la present modificació pel Consell Rector de l'Institut Valencià de Cinematografia Ricardo Muñoz Suay, en la reunió celebrada el dia 13 de desembre de 2006, a proposta de la consellera de Cultura i Esport, i després de la deliberació del Consell, en la reunió del dia 28 de setembre de 2007,  
DECRETE  
Article únic  
1. Es modifica l'apartat 2.e) de l'article 7 del Reglament de Funcionament de l'Institut Valencià de Cinematografia Ricardo Muñoz Suay, aprovat pel Decret 50/2001, de 13 de març, del Consell, el qual queda redactat en els termes següents:  
«Article 7. La Presidència  
2. Les atribucions de la Presidència són les següents:   
e) Nomenar i, si cal, destituir el personal directiu de l'institut. Així mateix, designar la persona que haurà d'exercir les funcions de secretari o secretària del Consell Rector.»  
2. Es modifica l'article 13 del reglament de funcionament, el qual queda redactat en els termes següents:  
«Article 13. Personal directiu de l'institut. Nomenament i destitució  
1. Tenen la consideració de personal directiu de l'institut el director-gerent i el director del Festival Internacional de Cine Cinema Jove.   
2. La Presidència del Consell Rector ha de nomenar i, si cal, destituir el personal directiu de l'institut.»  
3. Es modifica l'article 14 del reglament de funcionament, el qual queda redactat en els termes següents:  
«Article 14. Atribucions del personal directiu de l'institut   
1. Són atribucions del director-gerent (...)  
2. El director del Festival Internacional de Cine Cinema Jove, que ha d'actuar davall la direcció del director-gerent de l'institut, té les atribucions següents:  
a) Dirigir l'elaboració del programa d'activitats del festival i del disseny de continguts de les diferents seccions a concurs, així com dels cicles, homenatges o altres apartats de què const el certamen.  
b) Dirigir l'elaboració de les bases de participació en el festival i coordinar-ne la difusió.  
c) Coordinar la selecció de les obres a concurs d'entre les presentades al festival en els distints comités de selecció.  
d) Establir el calendari de desplaçaments a festivals nacionals i internacionals per a la captació de pel·lícules que es projectaran en Cinema Jove.  
e) Elaborar la proposta de pressupost anual del festival, i dirigir-ne la correcta execució, donant compte periòdicament de la gestió i dels resultats davant de la direcció-gerència.  
f) Supervisar el compliment dels contractes per prestació de servicis o subministraments que es realitzen, i informar sobre la seua execució.  
g) Dirigir la regidoria i el protocol del festival.  
h) Coordinar la gestió dels distints acords de col·laboració amb les entitats públiques i privades que participen en el festival, així com les relacions amb altres festivals nacionals i internacionals.  
i) Dirigir l'elaboració de la programació, del catàleg del festival i de qualsevol altra publicació que el festival realitze.  
j) Coordinar la devolució de totes les obres presentades a concurs, així com les dels cicles i seccions especials del festival.  
k) Elaborar la memòria anual d'activitats del festival i l'informe-balanç final de cada edició del certamen.  
l) Supervisar les acreditacions enviades i rebudes.  
m) Controlar els recursos materials posats a disposició del festival i procurar que se'n faça un ús racional, eficaç i eficient.  
n) Les que expressament li encomane el director-gerent de l'institut en l'àmbit de la direcció i gestió del Festival Internacional de Cine Cinema Jove.»  
DISPOSICIÓ FINAL  
Única. Entrada en vigor  
El present decret entrarà en vigor el dia de la publicació en el Diari Oficial de la Comunitat Valenciana.  
València, 28 de setembre de 2007  
El president de la Generalitat,  
FRANCISCO CAMPS ORTIZ  
La consellera de Cultura i Esport,  
TRINIDAD MARÍA MIRÓ MIRA


Còpia Permalink ELI